Ministrstvo za kulturo Republike Slovenije na podlagi tretjega odstavka 4. člena Zakona o medijih (Uradni list RS, št. 110/06 – uradno prečiščeno besedilo, 36/08 – ZPOmK-1, 77/10 – ZSFCJA, 90/10 – odl. US, 87/11 – ZAvMS, 47/12, 47/15 – ZZSDT, 22/16, 39/16, 45/19 – odl. US, 67/19 – odl. US in 82/21; v nadaljnjem besedilu: ZMed) v povezavi s 104. členom Zakona o uresničevanju javnega interesa za kulturo (Uradni list RS, št. 77/07 – uradno prečiščeno besedilo, 56/08, 4/10, 20/11, 111/13, 68/16, 61/17, 21/18 – ZNOrg in 3/22 – ZDeb; v nadaljnjem besedilu: ZUJIK) in 5. členom Pravilnika o izvedbi javnega poziva in javnega razpisa za izbiro kulturnih programov in kulturnih projektov (Uradni list RS, št. 43/10 in 62/16) objavlja

**Javni razpis za izbor kulturnih projektov, namenjenih senzorno oviranim, ki jih bo v letu 2023 sofinancirala Republika Slovenija iz proračuna, namenjenega za kulturo**

**(oznaka JPR-SO-2023-P)**

**1 Predmet razpisa**

Predmet razpisa je sofinanciranje programskih vsebin, namenjenih senzorno oviranim v njim prilagojenih tehnikah, knjig v Braillovi pisavi, zvočnih knjig in knjig v slovenskem znakovnem jeziku ter razvoja ustrezne tehnične infrastrukture, namenjene senzorno oviranim.

**2 Področje in cilji razpisa**

**2.1 Področje razpisa**

**2.1.1**

Ustvarjanje in razširjanje programskih vsebin, namenjenih senzorno oviranim v njim prilagojenih tehnikah, ter prilagajanje in izdajanje knjig v Braillovi pisavi, prilagajanje in izdajanje zvočnih knjig ter prilagajanje in izdajanje knjig v slovenskem znakovnem jeziku.

**2.1.2** Razvoj ustrezne tehnične infrastrukture, namenjene senzorno oviranim.

Projekti pod točkama 2.1.1 in 2.1.2 se sofinancirajo v največ 80-odstotnem deležu, in sicer iz sredstev državnega proračuna.

**2.2 Cilji razpisa**

Cilji razpisa so:

* zagotoviti podporo ustvarjanju in razširjanju programskih vsebin, namenjenih senzorno oviranim v njim prilagojenih tehnikah,
* zagotoviti večjo dostopnost in raznolikost programskih vsebin, namenjenih senzorno oviranim,
* zagotoviti podporo razvoju ustrezne tehnične infrastrukture za razširjanje programskih vsebin, namenjenih senzorno oviranim,
* ustvarjanje pogojev enakih možnosti za sodelovanje na kulturnem področju s preseganjem oviranosti,
* varovanje kulturnih pravic,
* povečanje dostopnosti knjižnega gradiva za senzorno ovirane.

**3 Splošni pogoji za sodelovanje na razpisu**

Na razpis se lahko prijavijo organizacije, registrirane za dejavnost invalidskih organizacij (Dejavnost 94.991 Standardne klasifikacije dejavnosti), oziroma nevladne organizacije, ki delujejo v javnem interesu na področjih, ki jih zajema ta razpis, in so na dan objave razpisa vpisane v evidenco nevladnih organizacij v javnem interesu – eENO pri Agenciji Republike Slovenije za javnopravne evidence in storitve.

**4 Temeljni in prednostni kriteriji**

**Pri izboru projektov za ustvarjanje in razširjanje programskih vsebin, namenjenih senzorno oviranim v njim prilagojenih tehnikah, prilagajanje in izdajanje knjig v Braillovi pisavi, prilagajanje in izdajanje zvočnih knjig ter prilagajanje in izdajanje knjig v slovenskem znakovnem jeziku bodo upoštevani naslednji kriteriji:**

**4.1.1 Temeljni kriteriji:**

* dostopnost (0–5 točk),
* komunikativnost, kakovost in aktualnost (0–5 točk),
* pomen projekta za razvoj slovenske kulture in jezika ter znakovnega jezika (0–5 točk),
* spodbujanje kulturne raznolikosti (0–5 točk).

**4.1.2 Prednostni kriterij:**

* prijavitelj ima priznano reprezentativnost invalidske organizacije ali status nevladne organizacije v javnem interesu (1 točka).

**4.2 Pri izboru projektov razvoja tehnične infrastrukture, namenjene senzorno oviranim, bodo upoštevani naslednji kriteriji:**

**4.2.1 Temeljna kriterija:**

* pomen tehnične infrastrukture za senzorno ovirane (0–5 točk),
* vzpostavitev, dopolnitev, vzdrževanje ali nadgradnja tehnične infrastrukture za povečanje dostopnosti programskih vsebin (0–5 točk).

**4.2.2 Prednostni kriterij:**

* prijavitelj ima priznano reprezentativnost invalidske organizacije ali status nevladne organizacije v javnem interesu (1 točka).

**4.3 Uporaba kriterijev za sofinanciranje programskih vsebin, namenjenih senzorno oviranim v njim prilagojenih tehnikah, prilagajanja in izdajanja knjig v Braillovi pisavi, prilagajanja in izdajanja zvočnih knjig ter prilagajanja in izdajanja knjig v slovenskem znakovnem jeziku**

Vsakega od temeljnih kriterijev lahko vsak član petčlanske strokovne komisije oceni s točkami od 0 do 5.

Vsak član petčlanske strokovne komisije lahko skupaj za vse temeljne kriterije dodeli največ 20 točk.

Skupno največje možno število točk vseh petih članov strokovne komisije po temeljnih kriterijih je 100 točk.

Prijavitelj, ki izpolnjuje prednostni kriterij, dobi 1 točko. Skupno največje možno število točk vseh petih članov strokovne komisije po prednostnem kriteriju je 5 točk.

Skupno največje število vseh točk za posamezni projekt je 105 točk.

**4.4 Uporaba kriterijev za sofinanciranje razvoja tehnične infrastrukture, namenjene senzorno oviranim**

Vsakega od temeljnih kriterijev lahko vsak član petčlanske strokovne komisije oceni s točkami od 0 do 5.

Vsak član petčlanske strokovne komisije lahko skupaj za vse temeljene kriterije dodeli največ 10 točk.

Skupno največje možno število točk vseh članov petčlanske strokovne komisije po temeljnih kriterijih je 50 točk.

Prijavitelj, ki izpolnjuje prednostni kriterij, dobi 1 točko. Skupno največje možno število točk vseh petih članov strokovne komisije po prednostnem kriteriju je 5 točk.

Skupno največje število vseh točk za posamezni projekt je 55 točk.

**5 Izbor projektov za sofinanciranje**

Projekte, prispele na javni razpis, bo ocenjevala Strokovna komisija za področje kulturne dejavnosti manjšinskih in ranljivih družbenih skupin (v nadaljnjem besedilu: strokovna komisija).

Vsak član strokovne komisije samostojno oceni in točkuje vsak projekt. Skupno število točk, ki jih prejme posamezen projekt, predstavlja vsoto točk, ki so jih posameznemu projektu dodelili vsi člani strokovne komisije.

V sofinanciranje bodo lahko sprejeti le projekti tistih prijaviteljev, ki na podlagi ocenjevanja dosežejo vsaj polovico vseh možnih točk. Izmed projektov, ki dosežejo vsaj polovico vseh možnih točk, bodo glede na višino razpoložljivih sredstev v sofinanciranje sprejeti tisti projekti, ki bodo v postopku izbire oziroma ocenjevanja dosegli višje število točk.

Če je član strokovne komisije pri določenem projektu v konfliktu interesov, projekta ne sme ocenjevati in se izloči iz ocenjevanja. V tem primeru se seštevku točk preostalih članov strokovne komisije pri vsakem razpisnem merilu prišteje povprečje tega seštevka.

Strokovna komisija na podlagi doseženih točk in razpoložljivosti sredstev izdela predlog prejemnikov sredstev. Končno odločitev o odobritvi ter deležu sofinanciranja ali o zavrnitvi sofinanciranja posameznega projekta na podlagi predloga strokovne komisije sprejme ministrica.

**6 Obvezne priloge**

Prijavi je treba priložiti:

* za sofinanciranje programskih vsebin, namenjenih senzorno oviranim v njim prilagojenih tehnikah, prilagajanje in izdajanje knjig v Braillovi pisavi, prilagajanje in izdajanje zvočnih knjig ter prilagajanje in izdajanje knjig v slovenskem znakovnem jeziku: reference prijavitelja na tem področju in seznam objavljenih knjig,
* za razvoj tehnične infrastrukture, namenjene senzorno oviranim: reference prijavitelja na tem področju.

**7 Razpoložljiva sredstva**

Okvirna višina razpoložljivih sredstev, namenjenih za projektni razpis za leto 2023, je **222.643,00 EUR** oziroma toliko, kot je zagotovljenih sredstev na proračunski postavki »131118 – Programske vsebine in razvoj tehnične infrastrukture za senzorno ovirane« v sprejetem proračunu za leto, v katerem se izvaja razpis**.**

Izvedba postopka javnega razpisa z oznako JPR-SO-2023-P je vezana na proračunske zmožnosti ministrstva, pristojnega za kulturo. Če pride do sprememb v državnem proračunu ali finančnem načrtu ministrstva, ki neposredno vplivajo na izvedbo javnega razpisa, je ministrstvo dolžno ukrepati v skladu s spremembami v državnem proračunu oziroma finančnem načrtu ministrstva.

Če se obseg sredstev za javni razpis z oznako JPR-SO-2023-P zmanjša toliko, da ne zagotavlja izpolnitve ciljev javnega razpisa, lahko ministrstvo postopek javnega razpisa ustavi oziroma v primeru že zaključenega izbora projektov zniža obseg sofinanciranja, spremeni ali prekine že sklenjene pogodbe o financiranju in izvedbi projektov.

Če se poveča obseg sredstev javnega razpisa z oznako JPR-SO-2023-P, lahko ministrstvo v primeru že zaključenega izbora projektov zviša obseg sofinanciranja že odobrenih projektov in spremeni oziroma dopolni že sklenjene pogodbe o financiranju in izvedbiprojektov.

**8 Obdobje za porabo dodeljenih sredstev**

Dodeljena proračunska sredstva morajo biti porabljena v proračunskem letu 2023 v skladu z določbami Zakona o izvrševanju proračunov Republike Slovenije za leti 2023 in 2024 (ZIPRS2324).

**9 Rok razpisa**

Razpis je odprt od **21. 4.** do **22. 5. 2023.**

**10 Razpisna dokumentacija**

Razpisna dokumentacija obsega:

* besedilo razpisa in
* prijavni obrazec.

**11 Rok in način prijave na javni razpis**

**Vloga mora biti izpolnjena v elektronski obliki na spletnem obrazcu, ki je dostopen na naslovu** [**http://ejr.ekultura.gov.si/ejr-web**](http://ejr.ekultura.gov.si/ejr-web) **.**

Vlogo na javni razpis oddate kot elektronsko izpolnjen spletni obrazec, ki ga **podpišete s kvalificiranim digitalnim potrdilom ali e-identiteto.**

Če prijavitelj nima kvalificiranega digitalnega potrdila ali mobilne e-identitete, lahko odda **lastnoročno podpisano vloge (navodila v nadaljevanju).**

Prijaviteljem svetujemo, da prijav ne oddajajo zadnji dan razpisnega roka, ker lahko pride do preobremenjenosti strežnika.

Na javnem razpisu lahko z istim projektom kandidira le en prijavitelj. Če bo več prijaviteljev na javnem razpisu kandidiralo z istim projektom, bodo zavržene vse vloge.

**Oddaja elektronsko podpisane vloge**

Vlogo oddate na prijavnem obrazcu v spletni aplikaciji eJR na naslovu <http://ejr.ekultura.gov.si/ejr-web>. Podpišete jo s kvalificiranim digitalnim potrdilom ali mobilno e- identiteto.

Vlogo odda **zakoniti zastopnik oziroma pooblaščena oseba prijavitelja**.

Elektronsko podpisana vloga se šteje za pravočasno, če je izpolnjena, digitalno podpisana in oddana v spletni aplikaciji eJR do vključno 22. 5. 2023.

**Oddaja lastnoročno podpisane vloge**

Če prijavitelj nima kvalificiranega digitalnega potrdila ali mobilne e-identitete smsPASS, lahko v spletno aplikacijo eJR na naslovu: <http://ejr.ekultura.gov.si/ejr-web> vstopa z uporabniškim imenom in geslom.

Vlogo na javni razpis prijavitelj tudi v tem primeru odda na elektronskem prijavnem obrazcu, nato pa natisne in lastnoročno podpiše ter pošlje fizično po pošti.

Obe različici vloge, elektronska brez digitalnega podpisa in tiskana, morata biti vsebinsko popolnoma enaki. V primeru razlik se upošteva elektronska različica.

Natisnjena in lastnoročno podpisana vloga mora biti **najpozneje 22. 5. 2023** poslana priporočeno po pošti na naslov **Ministrstvo za kulturo RS, Maistrova 10, 1000 Ljubljana**, oziroma najpozneje do navedenega roka neposredno predložena Glavni pisarni ministrstva na navedenem naslovu v času uradnih ur.

Vse obvezne priloge, določene v razpisni dokumentaciji oziroma besedilu javnega razpisa, morajo **biti priložene le v spletnem prijavnem obrazcu**, fizično jih ne pošiljajte. Posamezna priloga (priponka) lahko vsebuje več različnih dokumentov.

Pošiljka mora biti poslana oziroma izročena v zaprti ovojnici, na katero je obvezno treba nalepiti A4 dokument »Kuverta«, ki vsebuje vse potrebne podatke, kot so naslov, oznaka javnega razpisa, navedba prijavitelja in drugo. Dokument »Kuverta« je dostopen v spletni aplikaciji eJR.

Nepravočasne vloge bodo zavržene.

Oddaja vloge pomeni, da se prijavitelj strinja z vsemi pogoji in merili razpisa. Prijavitelj z oddajo vloge prav tako dovoljuje objavo in obdelavo osebnih podatkov z namenom vodenja razpisa, objave rezultatov razpisa na spletni strani ministrstva, za znanstvenoraziskovalne in statistične namene, skladno z zakonom, ki ureja dostop do informacij javnega značaja, in zakonom, ki ureja varstvo osebnih podatkov.

Dopolnjevanje in spreminjanje vlog sta možna le v razpisnem roku.

**12 Izločitev vlog**

Za **prepozno** bo štela elektronsko podpisana vloga (oziroma dopolnitev ali sprememba), ki ne bo izpolnjena, digitalno podpisana in oddana v spletni aplikaciji eJR do vključno 22. 5. 2023.

Za **nepopolno** se bo štela vloga, ki ni v celoti izpolnjena v slovenskem jeziku, in vloga, ki ne bo vsebovala vseh obveznih sestavin, ki jih zahteva besedilo razpisa in razpisne dokumentacije. Za nepopolno se bo štela tudi vloga, ki bo na razpis prispela kot formalno nepopolna in je prijavitelj po formalnem pozivu ne bo dopolnil v zahtevanem petdnevnem roku.

Za **neupravičeno osebo** se bo štel tisti prijavitelj, katerega vloga ne bo izpolnjevala splošnih in posebnih pogojev, določenih v besedilu razpisa. Izpolnjevanje pogojev se bo ugotavljalo na osnovi obveznih dokazil in vloge prijavitelja.

**13 Vpogled v razpisno dokumentacijo**

Zainteresirane osebe se lahko v času odprtega razpisa seznanijo z razpisno dokumentacijo na spletnem naslovu Ministrstva za kulturo na naslednji povezavi:

<https://www.gov.si/drzavni-organi/ministrstva/ministrstvo-za-kulturo/javne-objave/>

**14 Odpiranje vlog**

Ministrstvo za kulturo bo po odpiranju vlog iz nadaljnjega postopka izločilo vse prepozne vloge in vloge, ki jih ne bo vložila upravičena oseba.

Odpiranje prispelih vlog bo potekalo v prostorih Ministrstva za kulturo Republike Slovenije, Maistrova 10, 1000 Ljubljana, po poteku roka za oddajo vlog. Odpiranju prispelih vlog lahko prisostvuje prijavitelj oziroma njegov predstavnik. Datum odpiranja prispelih vlog bo objavljen na spletni strani ministrstva.

Vlogo, ki ni pravočasna ali je ni vložila upravičena oseba, se zavrže s sklepom.

Če je vloga formalno nepopolna, bo prijavitelj pisno pozvan, da jo dopolni. Prijavitelj mora vlogo dopolniti v petih (5) dneh od vročitve poziva k dopolnitvi.

Če prijavitelj vloge ne dopolni v zahtevanem roku, se vlogo zavrže s sklepom.

**15 Odločitev o izboru**

Ministrstvo bo prijavitelje o izidih razpisa obvestilo najpozneje v dveh mesecih po zaključku odpiranja in dopolnjevanja vlog.

Na podlagi predloga strokovne komisije ministrica o vsaki formalno ustrezni vlogi, prispeli na javni razpis, izda odločbo, s katero odloči o odobritvi ter deležu sofinanciranja ali o zavrnitvi sofinanciranja projekta.

Z izbranimi prijavitelji se na podlagi odločb o odobritvi sofinanciranja sklenejo pogodbe o financiranju in izvedbi projektov.

Prijavitelj lahko v 30 dneh od vročitve odločbe vloži tožbo na Upravno sodišče Republike Slovenije. V skladu s petim odstavkom 94. člena ZUJIK je vložitev tožbe dovoljena zaradi bistvenih kršitev postopka, izbire izvajalca, ki ne izpolnjuje pogojev, oziroma očitne kršitve kriterijev vrednotenja in ocenjevanja. Vložena tožba ne zadrži podpisa pogodb z drugimi izbranimi prijavitelji.

Rezultati javnega razpisa bodo objavljeni na spletni strani ministrstva <https://www.gov.si/drzavni-organi/ministrstva/ministrstvo-za-kulturo/javne-objave/>.

**16 Pristojni uslužbenec za dajanje informacij in pojasnil**

Pristojni uslužbenec za dajanje informacij in pojasnil je Skender Adem, telefon: +386 (1) 369 5985, elektronska pošta: skender.adem@gov.si.

Uradne ure: ponedeljek in petek od 9. do 12. ure ter sreda od 9. do 12. ure in od 14. do 16. ure.

 Dr. Asta Vrečko

 ministrica